Bybelskool » Wat is sonde? – Jakobus 1:12-15
Gelukkig is die mens wat in beproewing volhard! As die toets sy geloof as eg bewys, sal hy die lewe as oorwinningskroon ontvang. God het hierdie lewe belowe aan hulle wat Hom liefhet. Wanneer iemand iets verkeerds wil doen, moet hy nie sê: "God verlei my" nie. Ons weet mos God kan nie verlei word om verkeerd te doen nie, en Hý verlei ook niemand nie. Ons eie sondige begeertes beproef ons, sleep ons saam en verlei ons. As ons sondige begeertes eers bevrug geraak het, is sonde die babatjie wat gebore word. En as hierdie babatjie kans kry om volwasse te word, gee dit geboorte aan die dood. (NLV)
1. Hierdie beskrywing van Jakobus wys presies uit hoe verleiding tot sonde werk. Hoe ervaar jy dit? Stem jy met hom saam?
2. Wat is die evangelie vir jou in die gedeelte? Dink oor die belofte in die eerste vers oor volharding, geloof en liefde wat tot 'n oorwinningskroon lei. Hoe motiveer dit jou?
3. Lees die verse later vandag weer om jou te herinner aan die oorwinningskroon wat daar is vir dié wat in geloof en die liefde vir God volhard.
4. Jy kan later vanaand die verse weer lees in die konteks van Jakobus 1 en my bydrae daaroor:Jakobus 1:1-18 – Volhard in beproewing.
Jan 25, 2019 at 09:49 | #
Is dobbel in n casino internet cafee sonde?watse dobbel is sonde
Jan 25, 2019 at 16:02 | #
Hi Jenny. 'n Kort antwoord:
Die probleem met dobbel is dat dit 'n gierigheid verraai en voed in 'n mens se hart. 'n Begeerte aan meer as wat jy het. En dit is 'n onversadigbare monster. Dit illustreer nie net dat jy ontevrede is met wat jy het nie, maar kan jou nog meer ontevrede maak as jy verder en verder daarin ingetrek word. Daarmee oortree 'n mens die tiende gebod (Eks 20:17).
Daarom sê die Hebreërskrywer: "Julle gedrag moet vry van geldgierigheid wees. Wees tevrede met wat julle het, want Hy het gesê: Ek sal jou nooit begewe en jou nooit verlaat nie." (Hebr 13:5).
Dobberl dwarsbooom ook die Bybelse opdrag om in jou eie behoeftes te voorsien deur eerlike werk en het baie keer 'n destruktiewe uitwerking op die mense rondom jou, veral as suurverdiende geld daardeur verloor word en families daaronder ly.